Lav et referat af nedenstående tekst:

Tekst:
- Se på mit liv, fra hvor jeg var for fire år siden, til hvor jeg er i dag. Folk vil sige, at det er et drømmeliv. En drømmetilværelse. Jeg tror på, hvis jeg kan gøre det – så kan du også. Josefine Valentin stråler af stolthed og ro, når hun fortæller om den hæsblæsende tid, som ellers ville kunne tage pusten fra de fleste - og som endte med at ændre alt for hende. For fire år siden tog hun springet ud i det stor influencer-hav, hvor så mange før hende forgæves har forsøgt at leve af at reklamere for skønhedsprodukter og tøj via deres profiler på de sociale medier. Men for nørresundbynitten slog hun hul igennem på markedet, og i dag lever hun af sine job som influencer, forfatter, foredragsholder, skodesigner og tøjdesigner. - Jeg tror jo på, at alt er muligt (...) Og så tror jeg meget på, at det, man sender ud, er det, man får igen. Derfor dyrker jeg meget taknemmelighed. Taknemmelig for det, jeg har, og for det, der vil komme, fortæller hun på sin egen rolige facon. Selvstændig allerede i 20'erne Selv om mange vil betragte Josefine Valentins liv som misundelsesværdigt, så er hun langt fra kommet sovende til det. Hun beskriver sig selv som "mellem-dygtig" i skolen, i 'mellemklassen" i det sociale hierarki i folkeskolen - og at hun kommer fra en "helt basic kernefamilie". Godt nok fik hun den selvstændige benzin i blodet fra barnsben, da hendes far drev at autoværksted i Vestbjerg nord for Aalborg, hvor hun voksede op. Men første skridt på uddannelsesstigen var et krævende job som færdiguddannet social- og sundhedshjælper allerede som 18-årig. Hurtigt skulle der dog ske mere, og Josefine Valentin startede sin egen private hjemmepleje op sammen med en veninde. - Det var tough! En hjemmepleje har jo aldrig lukket. De ældre skal jo have hjælp morgen, middag, aften og nat. Alle ugens syv dage. Alle årets 365 dage. Vi arbejdede morgen, middag og aften. Og nat. I rigtig lang tid. Det var rigtig hårdt, men det var også rigtig lærerigt, fortæller hun - og endte med at sælge sin andel til veninden. Spreder positiv energi Siden da skiftede iværksætteren spor, og i dag lever hun primært af sine reklameopslag på det sociale medie Instagram - som såkaldt influencer. - Man fungerer jo egentlig som en marketingsøjle. Det, jeg formidler ud, sidder der en på den anden side og tager imod. Og så sælger man jo nogle produkter - jeg vælger naturligvis nogle produkter, jeg kan stå inde for. Nogle produkter, der er relevante for mit liv og for dem, der følger med, fortæller hun. Livet som levende reklamesøjle er drømmelivet for Josefine Valentin. - Jeg synes jo, det er fantastisk! Jeg synes, jeg har fået skabt et univers, hvor vi har en rigtig god tone, og hvor der er rart at være. Og det er jo det allervigtigste, om det er på en arbejdsplads, i et hjem eller på en social medieplatform. Så jeg forsøger at formidle noget energi og positivitet, lyder det fra den 34-årige. Privat er Josefine Valentin gift med stand up-komiker Nikolaj Lange Valentin, mor til 3-årige Hugo og bonusmor til sin mands 15-årige datter Alberte. Kvindeligheden sidder i håret Josefine Valentin har brugt paryk i ni år. Hun har flere forskellige og elsker den feminitet, de giver hende - på samme måde som andre kvinder lakerer neglene røde og tager høje stiletter på. - Jeg har en tydelig og meget kraftig personlighed, og det matchede bare ikke mit tynde hår (...) Så efter en opfordring fra en veninde, prøvede jeg en paryk. Og det blev en kæmpe milepæl i mit liv. Jeg var med til at gøre et tabu til en trend, fortæller Josefine Valentin, der i dag er ambassadør for den aalborgbaserede parykmager Toftild. - Josefine har jo gået her i 10 år. Så det har jo også været en fælles rejse, vi har været på sammen. Men det var svært for Josefine i starten. Da hørte hun jo også til den gruppe, som kom lidt langs husmuren og kiggede sig over skulderen, inden hun gik ind i vores forretning, fortæller administrerende direktør Lise Toftild. Styrken ved at stå ved den, hun er, har Josefine Valentin blandt andet fået gennem sin coachinguddannelse hos NLP Aalborg i 2019. - Jeg kom ind under huden på mig selv - lærte mig selv at kende på godt og ondt. Og dét kan jeg garantere dig, at man lærer derinde. Det var mange, mange hårde dage og berigende dage og mange spændende dage. Og jeg vil faktisk gå så langt som at sige, at da jeg var færdig, var jeg en fornyet og bedre udgave af mig selv, fortæller Valentin om sit livs mentale rejse. Du kan se programmet Kvindeliv med Josefine Valentin på TV2 Nord Salto søndag 5. september klokken 20.00. Eller du kan smugkigge programmet allerede nu lige her:

Referat:
34-årige Josefine Valentin fra Nørresundby er iværksætter helt ind i hjertet. Hun begyndte som selvstændig hjemmeplejer og kan i dag skrive både designer, influencer og forfatter på visitkortet.